b'\n_START_ARTICLE_\nOrjuna\n_START_PARAGRAPH_\nOrjuna (kratica za Organizacija jugoslavenskih nacionalista oziroma slovensko Organizacija jugoslovanskih nacionalistov) je bila politi\xc4\x8dna organizacija v Jugoslaviji oziroma Kraljevini SHS v 20. letih preteklega stoletja. Zavzemala se je za unitarno Jugoslavijo._NEWLINE_Ustanovljena je bila leta 1921 v Splitu iz ve\xc4\x8d predvojnih mladinskih organizacij ter se je spo\xc4\x8detka imenovala Jugoslavenska napredna nacionalisti\xc4\x8dka omladina. Njen prvi predsednik je bil Marko Nani, prvi tajnik pa Edo Bulat. Prvo vidno aktivnost te organizacije so pomenile protikomunisti\xc4\x8dne demonstracije v Splitu, Zagrebu in Osijeku zavoljo uboja ministra za notranje zadeve Milorada Dra\xc5\xa1kovi\xc4\x87a._NEWLINE_JNNO je maja 1922 spremenila svoje ime v Orjuna. Njen glavni cilj je postal stremljenje k unitarni in centralizirani jugoslovanski dr\xc5\xbeavi, zaradi tega pa tudi nasprotovanje separatizmu, komunizmu in italijanskemu iredentizmu. Ve\xc4\x8dkrat je pri\xc5\xa1lo do spopadov med Orjuno in njenimi politi\xc4\x8dnimi nasprotniki hrva\xc5\xa1kimi nacionalisti, komunisti, pa tudi z italijansko milico Arditi in italijanskimi mejnimi patruljami. Organizacija ni nikoli kandidirala na volitvah, pa\xc4\x8d pa so njeni podporniki glasovali za projugoslovansko usmerjene stranke. Ko je kralj Aleksander I. Kara\xc4\x91or\xc4\x91evi\xc4\x87 leta 1929 razglasil diktaturo, je Orjuna podprla njegovo potezo, a je bila kmalu zatem tako kot druge politi\xc4\x8dne organizacije v dr\xc5\xbeavi ukinjena._NEWLINE_Orjuna je bila v \xc4\x8dasu svojega delovanja pomembna za za\xc4\x8detke organiziranega odpora zamejskih Slovencev in Hrvatov v raznarodovalno usmerjeni predfa\xc5\xa1isti\xc4\x8dni in fa\xc5\xa1isti\xc4\x8dni Italiji.'